छह दिन बाद ही गुजर गई थी मां
ललित मोदी के दादा का पूरा नाम राय बहादर सेठ गुजरमल मोदी है। इनका बचपन का नाम राम प्रसाद मोदी था। गुजरमल का जन्म महेंद्रगढ़ में एक मारवाड़ी परिवार में हुआ था। महेंद्रगढ़ अब हरियाणा राज्य में है। गुजरमल के पैदा होने के छह दिन बाद ही उनकी मां चांदी देवी की मृत्यु हो गई थी। इसके बाद गुजरमल का पालन-पोषण सौतेली मां गुजरी देवी ने किया। अपनी सौतली मां के सम्मान में ही उन्होंने राम प्रसाद से अपना नाम गुजरमल कर लिया।
400 रुपये लेकर घर से निकल गए थे
दसवीं कक्षा में गुजरमल ने अपना परीक्षा शुल्क नहीं भरा था, जिससे उनका एक साल खराब हो गया। इसके बाद उनके पिता ने कम उम्र में ही उन्हें पारिवारिक व्यवसाय में डाल दिया। हालांकि, गुजरमल घर से पढ़ाई करते रहे। ललित मोदी के दादा ने 17 साल की उम्र में कारोबारी दुनिया में कदम रख दिया था। वे पिता के साथ घर का बिजनेस करने लगे, लेकिन वे कुछ बड़ा करना चाहते थे। वे सिर्फ 400 रुपये लेकर घर से निकल गए थे। उन्होंने इस रकम से वनस्पति घी/तेल का काम शुरू किया।
इंग्लैंड से मशीनें ला शुरू की चीनी मिल
धीरे-धीरे पैसा बढ़ा तो गुजरमल के सपने भी बड़े होते गए। उन्होंने 100 बीघा जमीन खरीद ली। यह जमीन उन्होंने दिल्ली से 50 किलोमीटर दूर बेगमाबाद में खरीदी। यहीं से उनकी किस्मत चमकनी शुरू हो गई। साल 1933 में वे इंग्लैंड से मशीनें लेकर आए। इन मशीनों से उन्होंने एक चीनी मिल शुरू की। बेगमाबाद का यही इलाका आज मोदीनगर के नाम से जाना जाता है।
ललित मोदी के दादा ने किये थे दो ब्याह
ललित के दादा ने दो शादियां की थीं। गुजरमल की पहली शादी राजबन देवी से हुई थी। राजबन से उन्हें 10 संतानें हुईं। लेकिन उनकी जन्म के समय ही या बचपन में मौत हो गई। इसके बाद उन्होंने 1932 में दयावती मोदी से दूसरी शादी की। इस शादी के लिए गुजरमल को उनकी पहली पत्नी ने ही मनाया था। दयावती मोदी से ही ललिल के पिता कृष्ण कुमार मोदी का जन्म हुआ। दयावती से गुजरमल के 11 बच्चे हुए। इनमें 5 बेटे और 6 बेटियां थीं।
ब्रिटिश हुकूमत से मिली 'राय बहादुर' की उपाधि
गुजरमल मोदी की चीनी मिल सफल रही। इसके बाद गुजरमल साल 1939 में अपने पुराने बिजनेस पर लौट आए। वे फिर से वनस्पति के कारोबार में आ गए। साल 1941 में उन्होंने वनस्पति तेल से साबुन बनाना शुरू किया। इस काम ने उन्हें काफी सफलता दिलाई। ब्रिटिश हुकूमत ने गुजरमल को 'राय बहादुर' की उपाधि से सम्मानित किया था। बढ़िया टाउनशिप मोदीनगर की स्थापना करने और उनके कारोबारी योगदान के लिए उन्हें यह सम्मान दिया गया था।
पद्म भूषण से हुए सम्मानित
ललित मोदी के दादा ने रुकने का नाम नहीं लिया। साबुन के बाद उन्होंने तेल, कपड़ा, पेंट और वार्निश, ग्लिसरीन, लालटेन, बिस्किट, टॉर्च, रबर, स्टील और रेशम जैसे उत्पादों को अपने कारोबार में शामिल किया। इस तरह साल 1963 तक गुजरमल का कारोबार मोदी ग्रुप (Modi Group) में बदल गया। साल 1968 में गुजरमल को भारत सरकार द्वारा पद्म भूषण से सम्मानित किया गया।
यह है आज का मोदी ग्रुप
मोदी ग्रुप का कारोबार गुजरमल मोदी और उनके भाई केदार नाथ मोदी के परिवारों के बीच बंटा। इसके बाद गुजरमल मोदी के कारोबार को उनके बेटे केके मोदी ने संभाला। केके मोदी के सबसे बड़े बेटे ललित मोदी ही हैं। इस समय मोदी ग्रुप Marlboro, Four Square और Red & White जैसे ब्रैंड्स की सिगरेट बनाता है। पान विलास भी मोदी ग्रुप का ही ब्रैंड है। इसके अलावा मोदी ग्रुप देशभर में 24x7 नाम के ऑल पर्पज स्टोर्स भी चलाता है।
ये हैं ललित मोदी के भाई-बहन
कृष्ण कुमार मोदी यानी केके मोदी की शादी 1961 में बीना मोदी से हुई थी। दो साल बाद साल 1963 में ललित मोदी का जन्म हुआ। ललित मोदी की एक बहन चारू मोदी और एक भाई समीर मोदी हैं। चारू मोदी भारती मोदी ग्रुप की तरफ से चलाए जा रहे एजुकेशनल वेंचर को संभालती हैं। वहीं, दूसरी ओर समीर मोदी रिटेल और कॉस्मेटिक्स वेंचर संभालते हैं।